L-uffiċċju stampa tal-Olaf ċaħad dalgħodu li d-Direttur Ġenerali Giovanni Kessler kellu xi kuntatt mal-eks Prim Ministru Lawrence Gonzi. L-Olaf ċaħad ukoll stqarrija li għamel Dalli lbieraħ fl-ittra li bagħat lill-Ispeaker biex jiġu rrekordjati l-laqgħat. L-uffiċċju stampa qal li Kessler qatt ma għamel kuntatt ma’ Gonzi u qatt ma ddiskutew xi kwistjoni. Żied jgħid li Kessler mhux konxju tal-allegati konversazzjonijiet li Dalli qiegħed jirreferi għalihom. Qal li għalhekk huwa qatt ma semma’ dawn il-kwistjonijiet ma’ xi ġurnalisti u sostna li l-kwotazzjoni attribwita lilu hija għal kollox falza. Fl-ittra tiegħu Dalli qal li meta fid-19 ta’ Ġunju ltaqa’ mal-avukati tiegħu, huwa ltaqa’ wkoll ma’ xi ġurnalisti fejn tahom l-opinjoni tiegħu li b’dak li kien ħiereġ, Kessler jista’ jkollu l-inkwiet. Qal li wieħed mill-ġurnalisti reġa’ ltaqa’ miegħu u qallu li hu ta l-informazzjoni lil Kessler fejn dan tal-aħħar wieġbu li dawn jaf għandhom it-tapes tal-intervisti ma’ Gayle Kimberly u l-konversazzjonijiet tiegħu mal-Prim Ministru ta’ dak iż-żmien.